review no.1009

ตามชื่อร้านเลยค่ะ ข้าวต้มปลาอินทรีย์และอาหารทะเล เคยเห็นจากรีวิวน่าทาน และอยากจะลองเปลี่ยนจากปลากะพงที่ทานบ่อยกว่า 

ตามเพจร้านใน facebook ไม่เจอ เจอเจ้าของร้านแทน 555 ในนั้นบอกว่ามี 2 สาขา ร้านแรกคือ ตรงข้ามองค์การโทรศัพท์เขต 8 และอีกร้านตรงข้ามบุญชัยแมนชั่น แถวโรงเรียนศรีนคร ฝั่งเดียวกับร้านเล็กจานใหญ่และลูกชิ้นหัวล้าน

เวลาทำการไม่แน่ใจว่าเปิดช่วงเช้าด้วยมั้ย ตอนที่มาทานเป็นมื้อค่ำ สักทุ่มกว่าๆ 

ร้านเป็นห้องแถว 1 คูหา มีที่นั่งตั้งแต่หน้าร้าน เข้าไปในร้าน ไม่ได้ตกแต่งอะไร แต่ค่อนข้างสะอาดและเป็นระเบียบค่ะ มีเมนูและเครื่องปรุงบางส่วนพร้อม

มาถึงเมนูอาหาร ทาน 2 คน แต่สั่งกันหนักมากด้วยความตาล่อ แต่ก็ล่อไปเกือบหมดเล่นกัน ราคาโดยละเอียดดูจากเมนูละกันนะคะ มื้อนี้ค่าเสียหายอยู่ที่ 425 ฿ ถือว่าไม่แพงนะ คุ้มๆ

1. ปลาอินทรีย์ลวกจิ้ม สไลด์เป็นชิ้นๆ เหมือนปลากะพงที่เราทาน ๆ กัน เชฟบอกว่าส่วนใหญ่เราจะเห็นเขาทำเป็นแว่นๆ มากกว่า เพราะสไลด์เป็นชิ้นเล็กจะเก็บรักษาได้ยากกว่า ทานคู่กับน้ำจิ้มซีฟู้ด พริกน้ำส้ม หรือเต้าเจียว แล้วแต่ความชอบเลย เนื้อปลาอินทรีย์จะแน่นกว่าปลากะพง ก็อร่อยไปอีกแบบนะ ที่สำคัญไม่คาวๆ

รีวิวน้ำจิ้มแป๊บ น้ำจิ้มซีฟู้ด ถ้าเพิ่มรสหวานหน่อยจะดีมากเลย รสชาติออกไปทางเผ็ด > เปรี้ยว พริกน้ำส้มก็ค่อนข้างเผ็ด อร่อยดี เต้าเจียวกำลังดีเลยค่ะ ไม่เค็มไป

2. ข้าวผัดทะเล
ข้าวผัดรสชาติดีมาก ไม่มันไป ไม่แฉะไป กลมกล่อม ไม่ต้องปรุงเลย หมึก กุ้ง ปลาอินทรีย์เชฟทอดกรอบก่อนเอามาผัดกับข้าว ก็อร่อยดีค่ะ กุ้งตัวใหญ่ใช้ได้เลย

3. กุ้งอบวุ้นเส้น
ดีอีกแล้ว กลมกล่อม อร่อยค่ะ 

4. กะหล่ำปลีทอดน้ำปลา 
เด็ดเลยเมนูนี้ กรอบ อร่อย แต่ไม่เค็ม รสชาติกับข้าวที่นี่กำลังดีเลยค่ะ รสไม่จัดเว่อร์ 

ด้วยเหตุผลทั้งหมดที่กล่าวมา~ เอาไปเลยนะ 5 ดาว 

